**გაეროს მხარდაჭერა საქართველოს განვითარებისთვის 2021 წელს**

***გაერთიანებული ერების ორგანიზაციამ საქართველოს მთავრობას 2021 წლის ანგარიში წარუდგინა***

დღეს, მაღალ დონეზე გამართულ ვირტუალურ შეხვედრაზე გაერთიანებული ერების ორგანიზაციამ საქართველოს მთავრობას წარუდგინა გაეროს მდგრადი განვითარების თანამშრომლობის ხელშეკრულების 2021-2025 წწ. განხორციელების პირველი წლის შედეგები.

გაეროსა და საქართველოს მთავრობის მიერ 2020 წელს ხელმოწერილი თანამშრომლობის ხელშეკრულება წარმოადგენს საგზაო რუკას საქართველოში მდგრადი განვითარების მიზნების (SDGs) მიღწევისთვის. იგი თანხვედრაშია ქვეყნის განვითარების პრიორიტეტებთან.

შეხვედრაზე მიმოიხილეს სტრატეგიული დოკუმენტის განხორციელების გზაზე 2021 წელს მიღწეული **მნიშვნელოვანი შედეგები** ისეთ სფეროებში, როგორიცაა ინკლუზიური ეკონომიკა და ადამიანური კაპიტალის განვითარება, ეფექტური, გამჭვირვალე და ანგარიშვალდებული ინსტიტუციები, თანაბარი და ინკლუზიური წვდომა ხარისხიან სერვისებზე, ადამიანის უსაფრთხოება და მდგრადობა, გარემო და კლიმატის ცვლილება.

შეხვედრის მონაწილეებს მიმართეს საქართველოს მთავრობის ადმინისტრაციის ხელმძღვანელმა ილია დარჩიაშვილმა და საქართველოში გაეროს მუდმივმა კოორდინატორმა საბინე მახლმა.

სიტყვით გამოსვლისას, საქართველოს მთავრობის ადმინისტრაციის ხელმძღვანელმა ილია დარჩიაშვილმა ხაზი გაუსვა ასეთი ყოველწლიური მიმოხილვების მნიშვნელობას, რომლებიც ეხმარება თანამშრომლობის დინამიკასა და წინსვლაზე დაკვირვებას და ხელს უწყობს პოლიტიკის დაგეგმვისა და განხორციელების პროცესის სწორი მიმართულებით წარმართვას.

„გაეროს მდგრადი განვითარების თანამშრომლობის ხელშეკრულების ხუთივე პრიორიტეტი სრულ შესაბამისობაშია სამთავრობო პროგრამასთან და სტრატეგიულ პრიორიტეტებთან“, - განაცხადა ადმინისტრაციის ხელმძღვანელმა.

ილია დარჩიაშვილმა მადლობა გადაუხადა გაეროს ამ წლების განმავლობაში მუდმივი მხარდაჭერისთვის როგორც პოლიტიკურ, ასევე ფინანსურ საკითხებში. „გაეროს სააგენტოები არიან ქართული ინსტიტუტების, არასამთავრობო ორგანიზაციების, ბიზნესისა და ქართველი ხალხის სტაბილური პარტნიორები,“- თქვა მან.

საქართველოში გაეროს მუდმივმა კოორდინატორმა საბინე მახლმა თავის გამოსვლაში მადლობა გადაუხადა მთავრობას თანამშრომლობისთვის მდგრადი განვითარების 2030 წლის დღის წესრიგისა და მდგრადი განვითარების ეროვნული მიზნების განხორციელებაში, რომლის მთავარი მიზანია „არავინ დარჩეს განვითარების მიღმა“.

„მთავრობასთან და პარტნიორებთან მჭიდრო თანამშრომლობის გზით, საქართველოში გაეროს სააგენტოთა ჯგუფი ინოვაციური, ინტეგრირებული და მდგრადი მიდგომებით ესწრაფვის მიმდინარე პრობლემების დაძლევას, რა დროსაც განსაკუთრებული ყურადღება ეთმობა ყველაზე დაუცველ ჯგუფებს, თემებსა და რეგიონებს“, - თქვა საბინე მახლმა. „გაერო ამაყობს ქვეყნის განვითარებაში შეტანილი წვლილით. ჩვენ გავხდით ტრანსფორმაციული ცვლილებების მოწმეები ადამიანის უფლებების, გენდერის, ადამიანის უსაფრთხოებისა და მდგრადობის და ასევე კლიმატის ცვლილების სფეროებში. გაეროს მტკიცედ აქვს გადაწყვეტილი ხელი შეუწყოს პანდემიის შემდგომ უფრო მდგრადი აღდგენის პროცესს და 2030 წლის დღის წესრიგის მიღწევის დაჩქარებას.”

საბინე მახლმა აღნიშნა, რომ **გაეროს სააგენტოებმა სტრატეგიული დოკუმენტის განსახორციელებლად 2021 წელს გაწია 59 მილიონი აშშ დოლარის ხარჯი** და რომ 2022 წელს გაეროს მთლიანი წლიური ხარჯები, სავარაუდოდ, გაზრდილი იქნება.

გაეროს მდგრადი განვითარების თანამშრომლობის ხელშეკრულების შედეგებზე მომუშავე ჯგუფების თანათავმჯდომარეების ნიკ ბერესფორდის (UNDP-ის მუდმივი წარმომადგენელი საქართველოში), ემი კლანსის (UNICEF-ის წარმომადგენლის მოადგილე საქართველოში), მამუკა მესხისა (FAO-ს წარმომადგენლის თანაშემწე საქართველოში) და კემლინ ფურლის (UNHCR-ის წარმომადგენელი საქართველოში) მიერ წარდგენილი იქნა ხელშეკრულების ხუთ სფეროში გაეროს მიერ მიღწეული შედეგები და გამოიკვეთა სტრატეგიული პრიორიტეტები შემდგომი მოქმედებისთვის.

საქართველოში გაეროს ოფისის მიერ ორგანიზებულ შეხვედრაში მონაწილეობა მიიღეს მთავრობის ადმინისტრაციის, სამთავრობო უწყებებისა და პარლამენტის წარმომადგენლებმა.

2021-2025 წლების თანამშრომლობის ხელშეკრულებისა და ასევე გაეროს 2021 წლის შედეგების შესახებ დამატებითი ინფორმაცია შეგიძლიათ იხილოთ პრეზენტაციაში, რომელიც თან ერთვის.